CELEX: 32019D1989
Language: lv
Date: 2019-11-28 00:00:00
Title: Eiropadomes Lēmums (ES) 2019/1989 (2019. gada 28. novembris), ar ko ieceļ Eiropas Komisiju

29.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 308/100
               
            
         EIROPADOMES LĒMUMS (ES) 2019/1989
         (2019. gada 28. novembris),
         ar ko ieceļ Eiropas Komisiju
         EIROPADOME,
         ņemot vērā Līgumu par Eiropas Savienību un jo īpaši tā 17. panta 3. punktu un 17. panta 7. punkta trešo daļu,
         tā kā:
         
                     (1)
                  
                  
                     Ar Eiropadomes Lēmumu 2014/749/ES (1) ieceltās Komisijas pilnvaru termiņš beidzās 2019. gada 31. oktobrī.
                  
               
                     (2)
                  
                  
                     Saskaņā ar Līguma par Eiropas Savienību (LES) 17. panta 5. punktu Eiropadome pieņēma Lēmumu 2013/272/ES (2) par Eiropas Komisijas locekļu skaitu.
                  
               
                     (3)
                  
                  
                     Uz laiku līdz 2024. gada 31. oktobrim būtu jāieceļ jauna Komisija, ko veido viens pārstāvis no katras dalībvalsts, tostarp tās priekšsēdētājs un Savienības Augstais pārstāvis ārlietās un drošības politikas jautājumos.
                  
               
                     (4)
                  
                  
                     Eiropadome izvirzīja Ursula
                        VON DER LEYEN kundzi kā personu, kuru Eiropas Parlamentam ierosina kā Komisijas priekšsēdētāju, un Eiropas Parlaments ievēlēja viņu par Komisijas priekšsēdētāju 2019. gada 16. jūlija plenārsēdē.
                  
               
                     (5)
                  
                  
                     Ar Lēmumu (ES) 2019/1330 (3) Eiropadome ar ievēlētās Komisijas priekšsēdētājas piekrišanu par Savienības Augsto pārstāvi ārlietās un drošības politikas jautājumos uz laikposmu no Komisijas pašreizējā pilnvaru termiņa beigām līdz 2024. gada 31. oktobrim iecēla Josep BORRELL FONTELLES kungu.
                  
               
                     (6)
                  
                  
                     Apvienotā Karaliste 2019. gada 19. oktobrī iesniedza lūgumu pagarināt LES 50. panta 3. punktā paredzēto termiņu līdz 2020. gada 31. janvārim. 2019. gada 28. oktobra vēstulē Apvienotajai Karalistei tās piekrišanas nolūkos tika nosūtīts Eiropadomes lēmuma projekta teksts, ar ko minētais termiņš tiek pagarināts līdz prasītajam datumam. 2019. gada 28. oktobra vēstulē Apvienotā Karaliste saskaņā ar LES 50. panta 3. punktu piekrita gan termiņa pagarinājumam, gan Eiropadomes lēmuma projekta tekstam. 2019. gada 29. oktobrī Eiropadome pieņēma minēto lēmumu (4).
                  
               
                     (7)
                  
                  
                     Piekrītot Lēmumam (ES) 2019/1810, Apvienotā Karaliste apstiprināja savu apņemšanos visu pagarinājuma laiku rīkoties konstruktīvi un atbildīgi saskaņā ar lojālas sadarbības pienākumu. Tā piekrita arī tam, ka nevar pieļaut, ka šis papildu pagarinājums apdraud normālu Savienības un tās iestāžu darbību. Visbeidzot, ņemot vērā to, ka saskaņā ar LES 50. pantu pagarinājuma rezultātā Apvienotā Karaliste līdz izstāšanās datumam joprojām ir dalībvalsts ar visām tiesībām un pienākumiem, Apvienotā Karaliste ir piekritusi, ka tas attiecas arī uz pienākumu ierosināt kandidātu Komisijas locekļa amatam. Tomēr Apvienotā Karaliste nav ierosinājusi kandidātu komisāra amatam.
                  
               
                     (8)
                  
                  
                     Ievēlētā Komisijas priekšsēdētāja 2019. gada 6. novembrī aicināja Apvienoto Karalisti ierosināt vienas vai vairāku personu kandidatūru, kuras, ņemot vērā to vispārējo kompetenci, neatkarību un gatavību strādāt Eiropas labā, būtu piemērotas nākamās Komisijas locekļa amatam. Apvienotā Karaliste neatbildēja uz minēto vēstuli. 2019. gada 12. novembrī ievēlētā Komisijas priekšsēdētāja nosūtīja vēl vienu vēstuli ar tādu pašu aicinājumu, atgādinot par Apvienotās Karalistes pienākumiem saskaņā ar LES un Lēmumu (ES) 2019/1810. 2019. gada 13. novembrī Apvienotā Karaliste atbildēja uz abām vēstulēm un norādīja, ka Apvienotā Karaliste nespēja ierosināt kandidātu komisāra amatam gaidāmo vispārējo vēlēšanu dēļ. Komisija 2019. gada 14. novembrī pret Apvienoto Karalisti, kura nebija ierosinājusi kandidātu komisāra amatam, sāka pienākumu neizpildes procedūru, nosūtot Apvienotajai Karalistei oficiālu paziņojuma vēstuli saskaņā ar Līguma par Eiropas Savienības darbību (LESD) 258. pantu. Minētajā vēstulē Komisija atgādināja, ka saskaņā ar iedibināto Eiropas Savienības Tiesas judikatūru dalībvalsts nevar atsaukties uz savā iekšējā tiesību sistēmā pastāvošajiem noteikumiem, lai attaisnotu to pienākumu nepildīšanu, kuri izriet no Savienības tiesību normām. Apvienotās Karalistes iestādēm līdz 2019. gada 22. novembrim bija laiks iesniegt savus komentārus attiecībā uz minēto oficiālā paziņojuma vēstuli.
                  
               
                     (9)
                  
                  
                     Eiropadome atzīmē, ka pretēji Savienības tiesību normās noteiktajiem pienākumiem, kuri tika atgādināti Lēmumā (ES) 2019/1810 un kuriem Apvienotā Karaliste konkrēti piekrita, Apvienotā Karaliste Komisijas locekļa amatam nav ierosinājusi nevienu kandidātu. Tas nevar apdraudēt normālu Savienības un tās iestāžu darbību un tādējādi nevar būt par šķērsli nākamās Komisijas iecelšanai, lai tā, cik vien iespējams drīz, sāktu pildīt visas tai Līgumos piešķirtās pilnvaras. Eiropadome atzīmē, ka, lai gan ar šo lēmumu par Komisijas locekļiem ieceļ tikai 27 personas, Komisijas locekļu skaits – saskaņā ar Lēmumu 2013/272/ES – atbilst dalībvalstu skaitam. Tā arī atzīmē, ka pēc tam, kad Komisija būs iecelta, piemēros LESD 246. panta otro daļu.
                  
               
                     (10)
                  
                  
                     Ar Lēmumu (ES) 2019/1393 (5) Padome, savstarpēji vienojoties ar ievēlēto Komisijas priekšsēdētāju, pieņēma pārējo personu sarakstu, kuras tā ierosina iecelt par Komisijas locekļiem. Ar Lēmumu (ES) 2019/1949 (6), ar ko atceļ un aizstāj Lēmumu (ES) 2019/1393, Padome, savstarpēji vienojoties ar ievēlēto Komisijas priekšsēdētāju, pieņēma jaunu to personu sarakstu, kuras tā ierosina iecelt par Komisijas locekļiem.
                  
               
                     (11)
                  
                  
                     Eiropas Parlaments ar balsojumu, kas notika 2019. gada 27. novembrī, apstiprināja priekšsēdētājas, Savienības Augstā pārstāvja ārlietās un drošības politikas jautājumos un pārējo Komisijas locekļu amata kandidātu kā vienotas kolēģijas iecelšanu amatā.
                  
               
                     (12)
                  
                  
                     Tāpēc būtu jāieceļ Komisija,
                  
               IR PIEŅĒMUSI ŠO LĒMUMU.
         
            1. pants
            Eiropas Komisijas sastāvā uz laikposmu no 2019. gada 1. decembra līdz 2024. gada 31. oktobrim tiek ieceltas šādas personas:
            
                        —
                     
                     
                        par priekšsēdētāju:
                        Ursula VON DER LEYEN kundze,
                     
                  
                        —
                     
                     
                        par locekli un priekšsēdētājas vietnieku atbilstīgi LES 18. panta 4. punktam:
                        
                           Josep BORRELL FONTELLES kungs, Savienības Augstais pārstāvis ārlietās un drošības politikas jautājumos,
                     
                  
                        —
                     
                     
                        par locekļiem:
                        
                           Thierry BRETON kungs,
                        
                           Helena DALLI kundze,
                        Valdis DOMBROVSKA kungs,
                        
                           Elisa FERREIRA kundze,
                        
                           Mariya GABRIEL kundze,
                        
                           Paolo GENTILONI kungs,
                        
                           Johannes HAHN kungs,
                        
                           Phil HOGAN kungs,
                        
                           Ylva JOHANSSON kundze,
                        
                           Věra JOUROVÁ kundze,
                        
                           Stella KYRIAKIDES kundze,
                        
                           Janez LENARČIČ kungs,
                        
                           Didier REYNDERS kungs,
                        
                           Margaritis SCHINAS kungs,
                        
                           Nicolas SCHMIT kungs,
                        
                           Maroš ŠEFČOVIČ kungs,
                        
                           Kadri SIMSON kundze,
                        
                           Virginijus SINKEVIČIUS kungs,
                        
                           Dubravka ŠUICA kundze,
                        
                           Frans TIMMERMANS kungs,
                        
                           Jutta URPILAINEN kundze,
                        
                           Adina VĂLEAN kundze,
                        
                           Olivér VÁRHELYI kungs,
                        
                           Margrethe VESTAGER kundze,
                        
                           Janusz WOJCIECHOWSKI kungs.
                     
                  
         
            2. pants
            Šis lēmums stājas spēkā 2019. gada 1. decembrī.
         
         
            3. pants
            Šo lēmumu publicē Eiropas Savienības Oficiālajā Vēstnesī.
         
         
            Briselē, 2019. gada 28. novembrī
            
               
                  Eiropadomes vārdā –
               
               
                  priekšsēdētājs
               
               D. TUSK
            
         
         
            (1)  Eiropadomes Lēmums 2014/749/ES (2014. gada 23. oktobris), ar ko ieceļ Eiropas Komisiju (OV L 311, 31.10.2014., 36. lpp.).
         
            (2)  Eiropadomes Lēmums 2013/272/ES (2013. gada 22. maijs) par Eiropas Komisijas locekļu skaitu (OV L 165, 18.6.2013., 98. lpp.).
         
            (3)  Eiropadomes Lēmums (ES) 2019/1330 (2019. gada 5. augusts), ar ko ieceļ Savienības Augsto pārstāvi ārlietās un drošības politikas jautājumos (OV L 207, 7.8.2019., 36. lpp.).
         
            (4)  Eiropadomes Lēmums (ES) 2019/1810, kas pieņemts, vienojoties ar Apvienoto Karalisti (2019. gada 29. oktobris), ar ko pagarina laikposmu saskaņā ar LES 50. panta 3. punktu (OV L 278 I, 30.10.2019., 1. lpp.).
         
            (5)  Padomes Lēmums (ES) 2019/1393, kas pieņemts, savstarpēji vienojoties ar ievēlēto Komisijas priekšsēdētāju (2019. gada 10. septembris), un ar ko pieņem pārējo personu sarakstu, kuras Padome ierosina iecelt par Komisijas locekļiem (OV L 233 I, 10.9.2019., 1. lpp.).
         
            (6)  Padomes Lēmums (ES) 2019/1949, kas pieņemts, savstarpēji vienojoties ar ievēlēto Komisijas priekšsēdētāju (2019. gada 25. novembris), ar ko pieņem pārējo personu sarakstu, kuras Padome ierosina iecelt par Komisijas locekļiem, un atceļ un aizstāj Lēmumu (ES) 2019/1393 (OV L 304, 26.11.2019., 16. lpp.).